સૌ પહેલાં ગેરીએ પોલીસમાં ફરિયાદ નોંધાવી. પોલીસે બધી વિગત લખી અને કહ્યું કે બધી તપાસ કરીશું. ગેરીને કંઈ સંતોષ ન થયો. એ ‘ડિપ્રેસ’ (વિષાદમાં ગરકાવ) થઈ ગયો. તેણે મિત્ર માઈકને ફોન કર્યો, ‘માઈક, સાલાઓ મારી કેડિલેક ઉપાડી ગયા.’ ‘એટલે ?’ માઈકે આશ્ચર્યથી પૂછયું. ગેરીએ બધી વાત કરી. માઈકે કહ્યું, ‘ત્યાં જ રહેજે, હું આવું છું.’ માઈકે આવી ‘આમ કરીએ, તેમ કરીએ’ એવા તડાકા માર્યા, પણ વાતમાં કંઈ માલ નહોતો. માઈકે કહ્યું, ‘મારે થોડી ખરીદી કરવી છે. મૉલ પર જઈએ. પછી ઘરે જઈ એકાદ બે પૅગ લગાવી હળવા થઈએ.’ મૉલ પર ગયા. ગેરીને અંદર જવાનું મન નહોતું. માઈક એકલો જ મૉલમાં ગયો. મૉલની બહાર ગાડીઓની લાંબી કતાર હતી – સિતેર-એંસી ગાડીઓઅનું ધાડું ! વાદળિયો દિવસ હતો. બધી ગાડીઓના રંગ એકસરખા દેખાતા હતા. વાદળ સહેજ હટયું, એકાએક તડકાનાં કિરણ પડયાં અને ગેરીની લાલ રંગની કેડિલેક જેવી જ એક ગાડી ચમકી ઊઠી. ‘એવી તો ઘણી લાલ કેડિલેક હોય’ – આવું વિચારતો હતો તોય ગેરી કેડિલેક પાસે ગયો. એની જ ગાડી, એનો જ નંબર, કી-ચેઈન સાથે જ ગાડીની ચાવી મશીનમાં ઝૂલતી હતી. ગેરી તો રાજીનો રેડ !